《纪事》
明代·陶安

壬寅十月初五日，阴雨停空天未夕。江城暖气骤蒸人，蝉翼绡未汗沾湿。

轻雷数声生变化，火鼓轰山电流赤。长飙西来吹海立，飞雨惊鸣建瓴急。

势如万骑怒冲击，对面相呼听不得。掩关渐是一更时，烁眼金虬破昏黑。

莲花碧础迸出泉，官市波涛涌三尺。方当闭塞蛰虫俯，顿骇龙蛇离窟宅。

怪得秋冬未降霜，无乃天时有差忒。阳气至此本潜藏，发泄深机不能密。

或占水旱在来年，消弭灾异当修德。须臾河汉现疏星，天地无声本来寂。

小窗独坐对残灯，尚有寒蛩语空壁。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。